VENDIM

Nr. 162, datë 18.7.2025

MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “NOVA SOLAR SYSTEM” SHPK SI MJET PËR GARANTIMIN E DETYRIMIT NDAJ TË TRETËVE

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 18.7.2025, mbasi shqyrtoi relacionin me nr. 1872/3 prot., datë 15.7.2025, të Drejtorisë së Licencimit dhe Autorizimeve, “Mbi kërkesën e shoqërisë ‘Nova Solar System’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,

Konstatoi se:

Për qëllime të shqyrtimit të kërkesës për dhënien e autorizimit për shoqërinë “Nova Solar System” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria, me shkresën e protokolluar në ERE me nr. 1872 prot., datë 13.6.2025, ka paraqitur kërkesën për të marrë autorizimin e ERE-s për vendosjen e barrës siguruese mbi kuotat e saj si mjet për të garantuar shlyerjen e detyrimit ndaj bankës “Raiffeisen Bank” sh.a.

2. Shqyrtimi i kërkesës dhe kërkesa për dokumentacion plotësues
- Shoqëria “Nova Solar System” sh.p.k. është licencuar në veprimtarinë e prodhimit të energjisë elektrike, me vendimin e Bordit të ERE-s nr. 242, datë 3.8.2023.

- Pas shqyrtimit të kërkesës dhe dokumentacionit të depozituar, nëpërmjet shkresës me nr. 1872/1 prot., datë 26.6.2025, ERE ka njoftuar shoqërinë duke i evidentuar se duhet të bëjë me dije nëse ka pjesë të dokumentacionit të dorëzuar që konsideron se nuk duhet të jenë të hapura për publikun, përndryshe do të konsiderohet se nuk e kërkon një kufizim të tillë. Gjithashtu sa konstatuar në kontratën e kredisë të përcjellë, datë 6.10.2023 në kuadër të kërkesës për marrjen e këtij autorizmi, rezulton se në nenin 10, germa “t” citohet ndër të tjera se “kredimarrësi detyrohet të pajiset dhe të paraqesë pranë bankës miratimin nga ERE për lënien garanci të pasurive të luajtshme (përfshirë panelet fotovoltaike) dhe të paluajtshme në favor të bankës”, ndaj ju kërkua që të depozitonte aplikimin si dhe dokumentacionin e kërkuar në nenin 7 të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”.

3. Seanca dëgjimore dhe dorëzimi i dokumentacionit plotësues 
- Shoqëria me shkresën nr. 1872/2 prot., datë 8.7.2025, ka bërë me dije se kontrata e kredisë është siguruar krahas marrëveshjes siguruese të depozituar me nr. 7307 rep., nr. 3492 kol., datë 6.10.2023 (ku janë vendosur asetet e luajtshme si llogaritë bankare/gjendje cash), edhe me marrëveshjen siguruese nr. 7305 rep., nr. 3490 kol., datë 6.10.2023 ku është dakordësuar të vendosen kuotat e shoqërisë, si e tillë shoqëria sqaron se garanton kredinë nëpërmjet kuotave të saj duke përjashtuar transferimin e aseteve.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Nova Solar System” sh.p.k., rezulton se është dorëzuar dokumentacioni në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:
- Neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.
Plotësimi i kërkesave të nenit 5:
- Neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike.

- Neni 5, pika 5 – shoqëria nuk ka bërë me dije nëse ka pjesë të dokumentacionit të këtij aplikimi që konsiderohet se nuk duhet të jetë e hapur për publikim, ndaj konsiderohet se nuk e kërkon këtë kufizim.

5. Plotësimi i kërkesës sipas nenit 8:

- Pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave.

- Pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjet përkatëse dhe dokumentacioni tjetër shtetëror si më poshtë vijon: 

- Germa “a” – ekstrakti historik i regjistrit tregtar.

- Germa “b” – vendimi i organeve drejtuese: është depozituar vendimin e Asamblesë së Përgjithshme të Aksionerenëve/Ortakëve të shoqërisë “Nova Solar System” sh.p.k., nr.12, datë 3.10.2023, që miraton vendosjen e barrës siguruese mbi kuotat.

- Germa “c” – marrëveshjen përkatëse: 

- Kontratë kredie, nr. 7303 rep., nr. 3488 kol., datë 6.10.2023, të nënshkruar ndërmjet “Raiffeisen Bank” sh.a. (kredidhënësi), shoqërisë “Nova Solar System” sh.p.k. (kredimarrës), shoqërisë “Nova Construction 2012” sh.p.k. (bashkëkredimarrës) dhe me dorëzanëse.

- Pika 3 - Shoqëria ka shlyer të gjitha detyrimet financiare ndaj ERE-s.

6. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Nova Solar System” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja e është nënshkruar me bankë vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.

- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s 

VENDOSI:

1. Dhënien e autorizimit të ERE-s për vendosjen e kuotave të shoqërisë “Nova Solar System” sh.p.k. si mjet për garantimin e përmbushjes së detyrimeve ndaj bankës “Raiffeisen Bank” sh.a. (për kontratën datë 6.10.2023).

2. Dhënia e autorizimit nga ERE sipas përcaktimeve të pikës 1 të këtij vendimi nuk e çliron shoqërinë “Nova Solar System” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shoqëria duhet të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

4. Ky vendim është objekt rishikimi nga ERE, në varësi të plotësimit/mosplotësimit të kushteve të vendosura në pikat 2 dhe 3 të këtij vendimi.

5. Drejtoria e Licencimit dhe Autorizimeve të njoftojë shoqërinë “Nova Solar System” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti


